1 رمضان  احلى شي انك تنام في مجلس الضيوف فالبيت عشان تكون بعيد عن الازعاج .. و قلق البيت و البزارين ..  تتسحر رز و لبن و ربع دجاجه لحالك طبعا .. أهلي كانوا بإستراحه و ابوي ما درى اني بتسحر . مير اجي و القى كل واحد بصحن لحاله .. و يا شين التشتت بالسحور .. و يا زين الجمعه حلووه وتخلص سحورك و تطب صاروخ على كنب المجلس و تنام .. طبعا معروف كل واحد له سيستم معين بغرفته الخاصه  يعني مكان الشاحن ومكان اللاب ومكان السرير .. بس  البلى اذا غيرت مكان غرفتك او نمت بمكان ثاني  اللي حصلي اليوم .. اني نمت بمجلس الضيوف .. و جوالي بعيييييد هناااك و ساعة اليد شايلها و حاطها بجنب الجوال ..  دوامي يبدأ من 10 الصبح برمضان بس << عشان محد يقول ما شاء الله وش هالدوام ..  طبعا انا نمت و لا ما نمت .. صحيت متوقع ان الساعه تسع و اشوفها الا انقز نقزه ما قد نقزتها بحياتي .. طلعت الساعه 11:30  و لقيت ترليون اتصال من الدوام .. زلبتهم ورحت الدوام و جلست على مكتبي ما سلمت على احد .. وشوله الرسميات !!  يعني كلهم تقريبا مرسلين  مسجات تهنئه برمضان و اسلم عليهم بعد!! .. و الله اسراف ومضيعة وقت ..  جلست و اشتغلت زي أي موظف بالعالم .. و خلصت و طلعت البيت و رحت و دخلت الصاله حقت البيت  و القى اهلي كأنه يوم سبت جمادى الأولى . ما حسيت انه اول يوم رمضان ..  و انا اللي ادخل على اهلي غرفه غرفه .. و أخرشششششهم خررش .. يلا قوموا سلامات نايمين للحين وما بقا شي الا و يأذن المغرب!!  و صحوا طبعا كل شي جاهز ما قصرت [سيتي] رايتها بيضاء و بيض الله وجهها < سيتي هذي شغالتنا المصون  وتراها تدور على عريس .. ان كان احد يبي يتزوجها  انا موافق موافقة مبدأيه .. و تمتاز هالسيتي بأشياء كثير  تظبط الكبسه و المقلوبه و تعرف تكنس الحوش بدون مويه << يعني ما فيه اسراف مويه ..  وتعرف تظبط جمر ان كانك راعي شيشه .. و تعرف تصحيك للدوام ان كان نومك ثقيل لانها ما شاء الله توقف على باب غرفتك لين تطلع لها و تسطرها كف  يعني ما تخليك الا و انت صاحي .. و فيه اشياء كثير بس مخليها مثل اكشط و اربح ..  تعال شرق الرياض و أسأل عن [سيتي] معروفه هناك و تعال و انت كاشخ و اطلب يدها ومالك الا اللي يرضيك ..  جلسنا على السفره و جلست  بمكان الوالد من غير شر .. لانه بالدوام وبيفطر هناك ..  تعرفون المؤذن اذا جا يأذن يحط يده على أذانه .. من السنه يعني .. و عاد دايما عجزنا اذا سئلهم احد كم باقي على الأذان  يقولون لك [هه ماسك أذانه]  سألت امي كم باقي و يأذن .. قالت هه ماسك أذانه ما بقا شي .. و تلتفت علي امي .. و قالت الحين السواريا يقولون مثلنا [ماسك أذانه]!!  قلت الله يحفظتس شايفتن سوريا بالموقع الجغرافي بجنب القصيم !!  قلت لا ابشرتس ترا عندهم تعليقات ألعن من تعليقات القصيم بكبره .. قالت هااو يعني يحتسون مثلنا !!  قلت لا بس يعني عندهم تعليقات مثلنا .. يعني مثلنا حنا نقول يا جعلك للماغص اللي يمغص بطنك .. هم يقولون يحرش حريشك  و تسذا و قعدت أعدد له اكثر من تعليق .. قالت مير يا زين تعليقاتنا ازين منهم .. وعععع .. قلت يا امتااه خلي سوريا بحالها .. ترا احترام الأديان و الثقافات شي لا بد منه  مير اني أشطح شطحه مع امي و اتفلسف و أقرق قرق ماله سنع .. ومير تنادي [سيتي] و قالت جهزي فراشي اباخذ لي غفوه  قلت لأمي اجل انا استئذن بروح الاستراحه [كرشتني أم عبدالله كرششه محترمه]  بس عسل على قلبي .. مير اني توني  بطلع من البيت الا و اشوف طاش طاش طاش ما طاش .. قلت ايووه هذا المطلوب ان رحت للاستراحه بتفوتني .. و ان شفتها موب فايتني شي بالاستراحه  مع اني كل سنه اقول طاش سخيفه وصايرين سامجين .. الا اني سبحان الله اشوفها ..  مدري هو لقافه و الا اني العب على نفسي .. ايه مير الله يتوب علينا و ما يشغلنا الا بطاعته  رحت للاستراحه بعد طاش و اناظر غرفة الاستراحه تدخن دخان كثيف < [اهم شي كلمة كثيف متعوب عليها]  ومير اني أخاف على صديقيني قلت شكل الاستراحه شابه .. ومير أطل جوا الغرفه و القاها سموكنق بس  [شيشه+دخان]  أثرهم يحرقون الروح قبل تروح .. ومير اني اكمل معهم .. و أشغل اللاب حقي و أزلبهم << كذا دايم ما يسولف مع صديقينه  و أخش النت و اتصفح الجريده لاني ما أشتريها .. وشوله أدفع ريالين وكل الجريده بكبرها موجوده ع النت و ببلاش  النظام الورقي بطلووه العالم .. كل شي صار الكتروني .. و الله يكفينا شر التطورات المنبعثه من العالم الخارجي ..    قرائه ممتعه يا عزيزي / و عزيزتي